ඉන්ධන මිල ඉහළ දැමීමට එරෙහිව සමගි ජන බලවේගය අමාත්‍ය උදය ගම්මන්පිළට එරෙහිව ගෙන ඒමට නියමිත විශ්වාසභංග යෝජනාවට සහය පළ කරන්නේ ද නැද්ද යන්න පිළිබදව මෙතෙක් තීරණයක් ගෙන නොමැති බව ජනතා විමුක්ති පෙරමුණ ප්‍රකාශ කළා.කෙසේ වෙතත්, අදාළ විශ්වාසභංග යෝජනාව භාරදීම සඳහා කථානායකවරයාගෙන් වේලාවක් ඉල්ලා ඇති බවයි සමගි ජන බලවේගයේ ජාතික සංවිධායක පාර්ලිමේන්තු මන්ත්‍රී තිස්ස අත්තනායක කියා සිටියේ.සමගි ජනබලවේගයේ නියෝජිතයින් පිරිසක් අද විරෝධතාවක නිරතවුණේ ජනතාවට ඉන්ධන සහනයක් ලබාදෙන ලෙස ඉල්ලමින්.ඉන්ධන මිල ඉහළ දැමීමට එරෙහිව සමස්ත ලංකා ධීවර පොදු සේවක සංගමය, කුඩාවැල්ල ධීවර වරාය ඉදිරිපිට අද විරෝධතාවක් සංවිධාන කර තිබුණා.එසේම ඉන්ධන මිල ඉහළ දැමීමට එරෙහිව හික්කඩුව, කරන්දෙණිය, පානදුර සහ වෙන්නප්පුව යන ප්‍රදේශවල ද විරෝධතා පැවති බවයි හිරු වාර්තාකරුවන් සඳහන් කළේ.